ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0762/96 υποβολή: Angela Billingham (PSE) προς την Επιτροπή (26 Μαρτίου 1996)

Θέμα: Διερεύνηση αγοράς για παροχή υπηρεσιών

Γνωρίζει η Επιτροπή την τακτική διερεύνησης αγοράς που εφαρμόζεται εκτενώς στο Ηνωμένο Βασίλειο από το Εθνικό Σύστημα Υγείας, αλλά και σε επίπεδο τοπικής αυτοδιοίκησης;

Θα συμφωνήσει ότι υποβάλλοντας σε «έρευνα αγοράς έναν τομέα μιας συγκεκριμένης υπηρεσίας, οι εργαζόμενοι που αποτελούν το αντικείμενο της έρευνας αυτής υφίστανται διακρίσεις;

Προτίθεται η Επιτροπή να διερευνήσει την επικίνδυνη αυτή τακτική που εξαναγκάζει τους εργαζόμενους (συνήθως χαμηλόμισθους) να ανταγωνίζονται συνεχώς για τη θέση εργασίας τους και συνήθως με μόνο όπλο την αποδοχή χαμηλότερων αμοιβών;

Απάντηση του κ. Flynn εξ ονόματος της Επιτροπής (7 Μαΐου 1996)

Τα ερωτήματα που τίθενται φαίνεται να αφορούν αποκλειστικά το εθνικό δίκαιο. Πράγματι, οι διαφορές σχετικά με την αμοιβή των μισθωτών οφείλουν, κατά κανόνα, να ρυθμίζονται στο πλαίσιο της δικαιοδοσίας του κάθε κράτους μέλους.

Πρέπει επίσης να προστεθεί ότι στην περίπτωση κατά την οποία πραγματοποιείται μεταβίβαση μέρους επιχείρησης, πράγμα το οποίο δεν είναι εμφανές κατά τη διατύπωση αυτής της ερώτησης, τα δικαιώματα και οι υποχρεώσεις που προκύπτουν για τον εκχωρητή από μια σύμβαση εργασίας ή σχέση εργασίας που υφίσταται κατά την ημερομηνία της μεταβίβασης μεταβιβάζονται, λόγω αυτής της μεταβίβασης, στον εκδοχέα (άρθρο 3.1 της οδηγίας 77/187/ΕΟΚ του Συμβουλίου της 14.2.1977) ((ΕΕ L 61, 5.3.1977. )).

Επομένως ο εκδοχέας δεσμεύεται από το σύνολο των υποχρεώσεων του εκχωρητή, συμπεριλαμβανομένων εκείνων που έχουν δημιουργηθεί πριν απο την ημερομηνία της μεταβίβασης. Ο στόχος που επιδιώκεται από την οδηγία είναι να εξασφαλιστεί η διατήρηση των δικαιωμάτων των εργαζομένων σε περίπτωση αλλαγής του εργοδότη επιτρέποντάς τους να εξακολουθήσουν να εργάζονται για τον εκδοχέα υπό τους ίδιους όρους με εκείνους οι οποίοι είχαν συμφωνηθεί με τον εκχωρητή. Δεδομένου ότι το Ην. Βασίλειο μετέφερε στο εσωτερικό δίκαιο αυτές τις πτυχές της οδηγίας 77/187/ΕΟΚ, εναπόκειται στην εθνική δικαιοδοσία, επίσης και σ' αυτή την περίπτωση, η επίλυση των επιδίκων ζητημάτων που ενδέχεται να προκύψουν σ' αυτόν τον τομέα.
ΓΡΑΠΤΗ ΕΡΩΤΗΣΗ E-0800/96 υποβολή: Jesϊs Cabezσn Alonso (PSE) και Juan Izquierdo Collado (PSE) προς την Επιτροπή (3 Απριλίου 1996)

Θέμα: Εισαγωγές ιρανικού κρόκου

Η εισαγωγή ιρανικού κρόκου στην ευρωπαϊκή αγορά είχε εξαιρετικά αρνητικές συνέπειες για τους ισπανούς παραγωγούς του προϊόντος αυτού.

Στην περιφέρεια της Καστίλης-La Mancha (Ισπανία) η παραγωγή του κρόκου απασχολεί 20.000 εργαζόμενους.

Ο ιρανικός κρόκος είναι κατώτερης ποιότητας και η τιμή στην οποία πωλείται στην ευρωπαϊκή αγορά αποκλείει κάθε πιθανότητα ισότιμου ανταγωνισμού.

Γνωρίζει η Επιτροπή τα γεγονότα αυτά;

Ποια μέτρα έχει λάβει, ή σκέπτεται να λάβει η Επιτροπή για την προστασία του προαναφερθέντος ευρωπαϊκού προϊόντος;

Απάντηση του κ. Fischler εξ ονόματος της Επιτροπής (24 Απριλίου 1996)

Ο κρόκος εισάγεται στην Κοινότητα με ποσοστό δασμών 10%. Η κοινή οργάνωση αγοράς κρόκου και άλλων καρυκευμάτων καλύπτεται από τον κανονισμό (ΕΟΚ) αριθ. 827/68 του Συμβουλίου ((ΕΕ L 151, 30.6.1968, όπως τροποποιήθηκε τελευταία από τον κανονισμό του Συμβουλίου (ΕΚ) 3290/94 (ΕΕ L 349 της 31.12.1994). )).

Κατά το 1994, το πλέον πρόσφατο έτος για το οποίο υπάρχουν πλήρη στοιχεία, οι εισαγωγές κρόκου από το Ιράν ανήλθαν σε 30 τόνους (αξίας 7,4 εκατ. ECU), το οποίο αντιπροσωπεύει το 55% του συνολικού όγκου κρόκου που εισήχθη στην Κοινότητα και περίπου το διπλάσιο του όγκου που εισήχθη κατά τα πρόσφατα έτη. Κατά το ίδιο έτος, οι ισπανικές εξαγωγές κρόκου (συμπεριλαμβανομένου του ενδοκοινοτικού εμπορίου) ανήλθαν σε 45 τόνους (αξίας 14,1 εκατ. ECU).

Δεδομένου ότι δεν υπάρχουν αξιόπιστα στοιχεία σχετικά με την παραγωγή και τις τιμές για τον κρόκο, είναι δύσκολο να εξαχθούν συμπεράσματα για τα αποτελέσματα των ιρανικών εισαγωγών. Η Επιτροπή θα εξέταζε ευχαρίστως ενδεχόμενες λεπτομερείς πληροφορίες γιάυτές τις εισαγωγές και τυχόν επιζήμιες επιπτώσεις στις κοινοτικές αγορές και την κοινοτική παραγωγή.
ΓΡΑΠΤΗ ΕΡΩΤΗΣΗ E-0258/96 υποβολή: Luigi Moretti (ELDR) προς το (12 Φεβρουαρίου 1996)

Θέμα: Γραφείο Αντιπροσωπείας στις Βρυξέλλες

Σε όλες τις ημερήσιες εφημερίδες μεγάλης κυκλοφορίας αναγράφηκε η είδηση ότι στις Βρυξέλλες άνοιξε μικρό γραφείο αντιπροσωπείας αποτελούμενο από τέσσερα άτομα. Το γεγονός αυτό οδήγησε ορισμένες ιταλικές εισαγγελίες να διατάξουν ποινική έρευνα για την υποτιθέμενη διάπραξη εγκλήματος κατά της ακεραιότητας, της ανεξαρτησίας και της ενότητας του κράτους, που, κατά τον ποινικό κώδικα, τιμωρείται με κάθειρξη.

Είναι ενήμερο το Συμβούλιο για την ανησυχητική αυτή εξέλιξη;

Προτίθεται το Συμβούλιο να πάρει μέτρα, και ποια στη συγκεκριμένη περίπτωση, προκειμένου να ελέγξει τη βασιμότητα των ερευνών αυτών, οι οποίες κατά την κοινή γνώμη και τον ερωτώντα αποτελούν μια πλάγια αντιευρωπαϊκή ενέργεια σε πλήρη αντίθεση με το πνεύμα της Συνθήκης του Μάαστριχτ;

Πώς σκοπεύει να απαντήσει το Συμβούλιο στα σχετικά αιτήματα που τέθηκαν από ορισμένους βουλευτές κατά τη συζήτηση για την παρουσίαση του προγράμματος της ιταλικής προεδρίας, κατά την ολομέλεια του Ευρωπαϊκού Κοινοβουλίου στο Στρασβούργο, την περασμένη Τετάρτη 17 Ιανουαρίου 1996;

Ποιες πρωτοβουλίες σκοπεύει να αναλάβει το Συμβούλιο για να σταματήσει τις δραστηριότητες αυτές, που έχουν καθαρώς εκφοβιστικό πολιτικό χαρακτήρα και αποσκοπούν να αποθαρρύνουν τυχόν ιδιωτικές πρωτοβουλίες και να αποδοκιμάσουν την οικοδόμηση μιας ενωμένης Ευρώπης, την οποία θέλησαν τα κράτη που υπογράφουν τη Συνθήκη του Μάαστριχτ;

Κοινή απάντηση στις γραπτές ερωτήσεις Ε-0244/96, Ε-0258/96, Ε-0309/96 και Ε-0584/96 (3 Ιουνίου 1996)

Δεν έχει υποβληθεί στο Συμβούλιο το θέμα στο οποίο αναφέρονται οι αξιότιμοι κ.κ. βουλευτές, ούτε άλλωστε η δημιουργία γραφείων πληροφοριών άλλων περιοχών, ζήτημα που δεν υπάγεται στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-0970/96 υποβολή: Christine Oddy (PSE) προς την Επιτροπή (26 Απριλίου 1996)

Θέμα: Επιτροπή ΣΔΠΕ των Γυναικών Αιρετών Εκπροσώπων

Η τελική δήλωση της Διάσκεψης του Συμβουλίου Δήμων και Περιφερειών της Ευρώπης (ΣΔΠΕ) των Γυναικών Αιρετών Εκπροσώπων των Οργανισμών Τοπικής και Περιφερειακής Αυτοδιοίκησης, που πραγματοποιήθηκε το 1995 στο Δουβλίνο, ζητούσε να αναληφθεί νομοθετική δράση έτσι ώστε να προωθηθούν οι ίσες ευκαιρίες για άνδρες και γυναίκες στο επίπεδο της λήψης αποφάσεων και να διασφαλιστεί η ισότιμη εκπροσώπηση των γυναικών στα ευρωπαϊκά θεσμικά όργανα. Τι μέτρα θα λάβει η Επιτροπή ανταποκρινόμενη στο αίτημα αυτό;

Απάντηση του κ. Flynn εξ ονόματος της Επιτροπής (15 Μαΐου 1996)

Όσον αφορά την προώθηση νομοθετικών ενεργειών σχετικά με το θέμα της ισότητας των ευκαιριών κατά τη λήψη αποφάσεων, η Επιτροπή παρουσίασε πρόταση σύστασης του Συμβουλίου ((Έγγρ. COM (95) 593 τελικό. )), την οποία επί του παρόντος συζητεί το Συμβούλιο. Το Κοινοβούλιο επίσης ετοιμάζει έκθεση και γνωμοδότηση σχετικά με την πρόταση της Επιτροπής.

Στην πρότασή της, η Επιτροπή αναφέρεται ειδικά στην πολιτική εκπροσώπευση σε περιφερειακό και τοπικό επίπεδο (σημείο 4.β).
ΓΡΑΠΤΗ ΕΡΩΤΗΣΗ E-0758/96 υποβολή: Αλέξανδρος Αλαβάνος (GUE/NGL) προς την Επιτροπή (26 Μαρτίου 1996)

Θέμα: Ασφαλέστερες πτήσεις των αεροπορικών εταιριών

Με αφορμή το πολύνεκρο δυστύχημα της πτώσης του αεροσκάφους της Birgen Air στις ακτές της Δομινικανικής Δημοκρατίας, το Ευρωπαϊκό Κοινοβούλιο εξέδωσε ψήφισμα (Β4-0150/96) που ζητά από την Επιτροπή: Να επισπεύσει την υποβολή συγκεκριμένων προτάσεων για τη βελτίωση και την ενίσχυση της ασφάλειας της πολιτικής αεροπλοΐας και ιδιαίτερα όσον αφορά τις συνθήκες λειτουργίας των αεροπορικών εταιριών που εκτελούν μη τακτικές πτήσεις (charters). Τη δημιουργία «μαύρης λίστας» με τις αεροπορικές εταιρίες που δεν τηρούν τις διεθνείς προδιαγραφές ασφάλειας. Με βάση τα πιο πάνω, και με τις διαπιστώσεις της Διεθνούς Ομοσπονδίας Πιλότων (IFALPA) για σημαντικές υπερβάσεις στα ωράρια των κυβερνητών, φροντιστών, συνοδών και τεχνικών της εν λόγω εταιρίας, ερωτάται η Επιτροπή: Ποιά συγκεκριμένα μέτρα προτίθεται να λάβει, που να ανταποκρίνονται στις προτάσεις του ψηφίσματος για ασφαλέστερες πτήσεις;

Απάντηση του κ. Kinnock εξ ονόματος της Επιτροπής (13 Μαΐου 1996)

Η Επιτροπή οργανώνει μια ομάδα εργασίας υψηλού επιπέδου η οποία θα μελετήσει το ενδεχόμενο λήψεως μέτρων με σκοπό την επίτευξη ασφαλέστερων εναερίων μεταφορών για τους ευρωπαίους πολίτες, ιδίως όσον αφορά τα εισιτήρια που πωλούνται στην Κοινότητα από αερομεταφορείς τρίτων χωρών.

Η Επιτροπή θα παρουσιάσει τα πρώτα αποτελέσματα των εργασιών της ομάδας αυτής τον Ιούνιο του 1996.
ΓΡΑΠΤΗ ΕΡΩΤΗΣΗ E-0064/96 υποβολή: Γιάννος Κρανιδιώτης (PSE) προς το (30 Iανουαρίου 1996)

Θέμα: Συνάντηση στη Βόννη Υπουργών Εξωτερικών πέντε κρατών μελών της ΕΕ με τον Υπουργό Εξωτερικών της Τουρκίας

Στις 22 Νοεμβρίου 1995 συναντήθηκαν στη Βόννη ο Υπουργός Εξωτερικών της Τουρκίας με τους Υπουργούς Εξωτερικών πέντε κρατών μελών της Ευρωπαϊκής Ένωσης, της Γερμανίας, της Βρετανίας, της Γαλλίας, της Ιταλίας και της Ισπανίας. Η συνάντηση αυτή ήταν μια συνέχεια παρόμοιων συναντήσεων που είχαν προηγηθεί στην Άγκυρα και στο Λονδίνο.

Οι συναντήσεις αυτές αντιστρατεύονται το πνεύμα και τις αρχές της Συνθήκης για την Ευρωπαϊκή Ένωση και αποτελούν ένα είδος παρασυναγωγής που θυμίζει άλλες εποχές και που εξυπηρετεί στόχους μη διαφανείς. Τα πέντε μέλη της ΕΕ έχουν υποχρέωση βάσει της Συνθήκης της ΕΕ να ενημερώνουν και να ανταλάσσουν απόψεις με τα υπόλοιπα μέλη της Ένωσης και όπου είναι δυνατόν, να συντονίζουν τις πολιτικές τους και να υιοθετούν κοινές θέσεις στα πλαίσια της ΚΕΠΠΑ. Με την Τουρκία η ΕΕ έχει εγκαθιδρύσει πολιτικό διάλογο και δεν υπάρχει λόγος να συζητούνται τα ίδια θέματα που συζητούνται στα πλαίσια της Κοινής Εξωτερικής Πολιτικής και Πολιτικής Ασφαλείας (ΚΕΠΠΑ) σε εξωθεσμικές συναντήσεις σαν αυτή της Βόννης στις 22/11/95. Εκτός αν συζητούνται θέματα και υιοθετούνται θέσεις που δεν συμβαδίζουν με τη συμπεφωνημένη κοινή γραμμή όπως φαίνεται ότι έγινε στη συνάντηση της Βόννης όπου, κατά δημοσιογραφικές πληροφορίες που δεν έχουν διαψευσθεί, οι Υπουργοί Εξωτερικών των πέντε κρατών μελών διατύπωσαν την άποψη προς την τουρκική πλευρά ότι προϋπόθεση της ένταξης της Κύπρου στην ΕΕ είναι η προηγούμενη επίλυση του Κυπριακού. Η θέση αυτή, όπως είναι γνωστό, δεν εκφράζει τη θέση που η Ευρωπαϊκή Ένωση υιοθέτησε στο Ευρωπαϊκό Συμβούλιο των Καννών όπου δεν γίνεται καμία σύνδεση μεταξύ ένταξης της Κύπρου στην ΕΕ και επίλυση του Κυπριακού.

Ερωτάται το Συμβούλιο πώς εξηγεί το γεγονός ότι γίνονται τέτοιου είδους συναντήσεις για θέματα που αφορούν κεφαλαιώδεις πολιτικές της Ευρωπαϊκής Ένωσης;

Απάντηση (3 Ιουνίου 1996)

Η θέση του Συμβουλίου για το θέμα της Κύπρου είναι γνωστή και έχει εκφραστεί επανειλημμένα.

Βεβαίως τα κράτη μέλη δεσμεύονται από τη θέση αυτή. Το Συμβούλιο δεν έχει λόγους να πιστεύει ότι κράτη μέλη, σε συναντήσεις με τρίτες χώρες, τις οποίες μπορεί να έχουν ατομικά ή από κοινού, εκτός του θεσμικούπλαισίου της Κοινότητας, δεν υποστηρίζουν την εξωτερική πολιτική από την πολιτική ασφαλείας της Ένωσης ενεργά και ανεπιφύλακτα, με πνεύμα εμπιστοσύνης και αλληλεγγύης, όπως ορίζει η Συνθήκη για την Ευρωπαϊλή Ένωση και δη το άρθρο Ι.5.
ΓΡΑΠΤΗ ΕΡΩΤΗΣΗ E-0882/96 υποβολή: Maartje van Putten (PSE) προς την Επιτροπή (17 Απριλίου 1996)

Θέμα: Συμμετοχή πολιτικών της Καμπότζης και της Ταΰλάνδης σε λαθρεμπόριο ξυλείας

Γνωρίζει η Επιτροπή την είδηση ((«Times», 01.03.1996. )), σύμφωνα με την οποία πολιτικοί της Μπανγκόκ και της Πνομ-Πένχ είναι αναμεμειγμένοι στη χορήγηση αδειών για παράνομη υλοτόμηση εκ μέρους ξένων επιχειρήσεων, σε τέτοιο βαθμό ώστε να έχει ήδη πουληθεί σχεδόν όλη η πολύτιμη τροπική ξυλεία της Καμπότζης (ένα μεγάλο μέρος της οποίας εξακολουθεί να βρίσκεται όρθιο στο δάσος);

Γνωρίζει επίσης η Eπιτροπή ότι η χορήγηση αδειών για υλοτόμηση δεν είναι αποτέλεσμα δημοκρατικής διαδικασίας λήψης αποφάσεων, αλλά διεξάγεται εκτός κοινοβουλευτικών διαδικασιών κατόπιν απόφασης μεμονωμένων πολιτικών χάριν μεγάλων προσωπικών συμφερόντων;

Έχοντας υπόψη τη σημαντική χρηματο-οικονομική αναπτυξιακή βοήθεια που χορηγεί η Ευρωπαϊκή Ένωση στην Καμπότζη (περί τα 93 εκατομ. δολλάρια),

1. έχει ήδη (ή προτίθεται να) υποβάλει η Επιτροπή σε περαιτέρω εξέταση τις ως άνω πληροφορίες περί παράνομης υλοτόμησης;

2. βάσει των αποτελεσμάτων μιας παρόμοιας έρευνας, είναι διατεθειμένη η Επιτροπή να υπενθυμίσει στις κυβερνήσεις της Καμπότζης και της Ταϋλάνδης τις ευθύνες τους, απαιτώντας να θέσουν τέρμα στις εν λόγω παράνομες πρακτικές, ενδεχομένως μέσω μειώσεως της χρηματοδοτικής βοήθειας;

Απάντηση του κ. Marin εξ ονόματος της Επιτροπής (30 Απριλίου 1996)

Η Επιτροπή γνωρίζει την πρόσφατη έκθεση της «Global witness» σχετικά με την παράνομη υλοτόμηση στην Καμπότζη. Η εικαζόμενη ανάμειξη επιχειρήσεων της Ταϋλάνδης στην παράνομη υλοτόμηση στην Καμπότζη έχει θιγεί προηγουμένως από την Επιτροπή.

Η Επιτροπή ήρθε σε επαφή με τις σχετικές κυβερνήσεις και έλαβε τη διαβεβαίωση ότι αυτές δεν αναμείχθηκαν σε κανενός είδους παράνομες δραστηριότητες. Η Επιτροπή θα συνεχίσει να εκφράζει το ενδιαφέρον της και ετοιμάζεται να ξαναθίξει το θέμα στις συνήθεις επαφές της με τις κυβερνήσεις αυτές.
ΓΡΑΠΤΗ ΕΡΩΤΗΣΗ E-0754/96 υποβολή: Honσrio Novo (GUE/NGL) και Laura Gonzαlez Αlvarez (GUE/NGL) προς την Επιτροπή (26 Μαρτίου 1996)

Θέμα: Κατασκευή του φράγματος του Sela στον ποταμό Minho

Στην υδρογραφική λεκάνη του ποταμού Minho έχουν ήδη κατασκευαστεί 50 περίπου υδροηλεκτρικοί σταθμοί και τώρα διεξάγονται μελέτες για την κατασκευή ενός άλλου, στην τοποθεσία Sela, στον δήμο του Monηγo, στη Βόρεια Πορτογαλία.

Ωστόσο, οικολογικές ενώσεις της Πορτογαλίας και της Γαλικίας (Ισπανία) και ενώσεις αμπελοκαλλιεργητών και αλιέων, καθώς και ορισμένες αρχές τοπικής αυτοδιοίκησης επισημαίνουν εδώ και αρκετό καιρό αρνητικές επιπτώσεις στο περιβάλλον. Αυτές συνίστανται σε καταστροφή οικοτόπων που είναι απαραίτητοι για την επιβίωση ορισμένων αποδημητικών ειδών ιχθύων τα οποία αφενός μεν αποτελούν πηγή εισοδήματος αφετέρου δε είναι σπάνια είδη για την Πορτογαλία, όπως η λάμπραινα και η φρίσσα (σαρδελομάνα), καθώς και σε αισθητές κλιματολογικές μεταβολές με αρνητικές επιπτώσεις στην καλλιέργεια ενός μοναδικού στην Πορτογαλία είδους αμπέλου, που παράγει οίνο υψηλής ποιότητας, η αύξηση της παραγωγής του οποίου άρχισε πρόσφατα να υποστηρίζεται με κοινοτικά κονδύλια (οίνος Alvarinho).

Οι αρμόδιες για την κατασκευή του φράγματος του Sela αρχές διεξήγαγαν μεταξύ Απριλίου και Σεπτεμβρίου του 1995 μελέτη περιβαλλοντικών επιπτώσεων. Επειδή είναι βέβαιο ότι πρόκειται για πρόγραμμα που ασφαλώς και δύναται να υποστηριχθεί από τα κοινοτικά ταμεία, απαιτείται να μην αποφασισθεί η υλοποίησή του, εάν δεν διενεργηθεί προηγουμένως εμπεριστατωμένη και αμερόληπτη μελέτη των πλεονεκτημάτων και μειονεκτημάτων του.

Κατόπιν τούτου ερωτάται η Επιτροπή: Έχουν μήπως υποβάλει οι κυβερνήσεις της Ιβηρικής Χερσονήσου, είτε μεμονωμένα είτε από κοινού, αίτηση για χρηματοδότηση της κατασκευής του φράγματος του Sela από τα διαρθρωτικά ταμεία;

Η Επιτροπή θεωρεί παραδεκτό να διενεργείται μελέτη περιβαλλοντικών επιπτώσεων από τους ίδιους τους φορείς που ενδιαφέρονται άμεσα για την κατασκευή του φράγματος; Ποια μέθοδος θεωρεί η Επιτροπή ότι είναι η πλέον ενδεδειγμένη, προκειμένου να εξασφαλισθεί το αμερόληπτο μιας μελέτης περιβαλλοντικών επιπτώσεων;

Απάντηση της κας Bjerregaard εξ ονόματος της Επιτροπής (25 Απριλίου 1996)

Το εν λόγω έργο δεν αποτέλεσε αντικείμενο αίτησης κοινοτικής χρηματοδότησης.

Σύμφωνα με τις πληροφορίες που διαθέτει η Επιτροπή, δεν έχει αρχίσει η υλοποίηση ουδεμίας πτυχής του έργου αυτού, εφόσον οι ισπανικές και πορτογαλικές αρχές δεν έχουν προς το παρόν λάβει την παραμικρή απόφαση σχετικά με την εκπόνησή του.

Όσον αφορά τη μελέτη περιβαλλοντικών επιπτώσεων, την ευθύνη έχει ο κύριος εργολάβος κατασκευής του έργου. Ωστόσο, όσον αφορά την εκτίμηση των περιβαλλοντικών επιπτώσεων, αρμόδιες για την πραγματοποίησή της είναι οι περιβαλλοντικές αρχές.
ΓΡΑΠΤΗ ΕΡΩΤΗΣΗ E-0664/96 υποβολή: Μιχαήλ Παπαγιαννάκης (GUE/NGL) προς την Επιτροπή (15 Μαρτίου 1996)

Θέμα: Χρηματοδότηση του ιδρύματος «Η Θεοτόκος»

Εδώ και 32 χρόνια το Ίδρυμα «Η Θεοτόκος» ασχολείται με την εκπαίδευση και επαγγελματική κατάρτιση παιδιών με νοητική καθυστέρηση. Λόγω και της εμπειρίας αυτής το Ίδρυμα χρηματοδοτήθηκε για πολλά χρόνια από κονδύλια του ΗΟRΙΖΟΝ και του προγράμματος κατά του «κοινωνικού αποκλεισμού» στη βάση προγραμμάτων κατάρτισης που υπέβαλε. Αυτή η χρηματοδότηση αποτελούσε σημαντικό τμήμα του προϋπολογισμού του. Δυστυχώς όμως τα κονδύλια αυτά περικόπηκαν ή καταργήθηκαν, πράγμα που θέτει σε σοβαρό κίνδυνο τη διαχείριση των προγραμμάτων και του Ιδρύματος γενικότερα για το 1996 και μετά.

Με δεδομένο ότι η συγκεκριμένη κατάρτιση είναι μακράς διάρκειας και απαιτεί μακροχρόνιο προγραμματισμό, μια τέτοια περικοπή είναι και παράλογη, θα μπορούσε η Επιτροπή να συμβάλει στην αναθεώρηση αυτών των αποφάσεων και στην εξασφάλιση της συνέχειας του έργου κατάρτισης του Ιδρύματος σε αυτόν τον ιδιαίτερα ευαίσθητο τομέα;

Απάντηση του κ. Flynn εξ' ονόματος της Επιτροπής (12 Απριλίου 1996)

Η κοινοτική πρωτοβουλία Απασχόληση έχει ως στόχο την συγχρηματοδότηση καινότομων και διακρατικού χαρακτήρα σχεδίων. Αυτοί οι όροι καταλληλότητας εφαρμόζονται στις διάφορα σκέλη των σχεδίων, συμπεριλαμβανομένου του Horizon.

Στο πλαίσιο της αρχής της επικουρικότητας, η επιλογή των ατομικών σχεδίων και το χορηγούμενο σε καθένα απ' αυτά ποσό είναι αποκλειστική αρμοδιότητα του κράτους μέλους. Η Επιτροπή δεν μπορεί επομένως να παρέμβει για να διορθώσει το αποτέλεσμα της επιλογής εφόσον έχει διαπιστώσει ότι η ακολουθούμενη διαδιακασία ήταν σύμφωνα με τα κριτήρια που αποφασίστηκαν στο επιχειρησιακό πρόγραμμα Απασχόληση.
ΓΡΑΠΤΗ ΕΡΩΤΗΣΗ E-0369/96 υποβολή: Nel van Dijk (V) προς την Επιτροπή (22 Φεβρουαρίου 1996)

Θέμα: Οι διακρίσεις στην ισπανική νομοθεσία

Τον Ιούλιο του 1994, μια ομάδα Ολλανδών τουριστών θέλησε να κατασκηνώσει σε ισπανικό κάμπιγκ. Αρχικά, η παρέα έγινε δεκτή. Όταν όμως ο ιδιοκτήτης αντελήφθη ότι η ομάδα δεν αποτελείτο μόνο από λευκούς Ολλανδούς αλλά και από Ολλανδούς που κατάγονταν από Αντίλλες, τους απαγορεύθηκε η είσοδος. Οι ενδιαφερόμενοι υπέβαλαν αμέσως στην ισπανική αστυνομία μήνυση, η οποία ωστόσο απλώς καταχωρήθηκε με το αιτιολογικό ότι δεν αφορούσε κολάσιμη πράξη.

1. Κρίνει η Επιτροπή ότι η ως άνω μορφή διακριτικής μεταχείρισης αποτελεί σοβαρή παραβίαση του άρθρου 8Α της Συνθήκης περί Ιδρύσεως της Ευρωπαϊκής Κοινότητας, το οποίο ορίζει ότι «κάθε πολίτης της Ένωσης έχει το δικαίωμα να κυκλοφορεί και να διαμένει ελεύθερα στο έδαφος των κρατών μελών»;

2. Δεν κρίνει η Επιτροπή ότι το άρθρο 19 του Ισπανικού Συντάγματος, σύμφωνα με το οποίο το δικαίωμα ελεύθερης διακίνησης παρέχεται μόνο στους Ισπανούς, αντιβαίνει προς το ως άνω άρθρο της Συνθήκης;

3. Δεν κρίνει η Επιτροπή απαράδεκτο το γεγονός ότι σύμφωνα με την ισπανική νομοθεσία «όλοι οι Ισπανοί πολίτες είναι ίσοι ενώπιον του νόμου» (άρθρο 14 του Συντάγματος), διατύπωση που σημαίνει έμμεσα διάκριση εις βάρος των πολιτών της Ε.Ε.;

4. Συμβιβάζεται το γεγονός ότι η ρατσιστική συμπεριφορά αυτή καθεαυτή δεν αποτελεί αδίκημα, με την Κοινή Δήλωση του Ευρωπαϊκού Κοινοβουλίου, του Συμβουλίου, των εκπροσώπων των κρατών μελών, που συνήλθαν στο πλαίσιο του Συμβουλίου, και της Επιτροπής, κατά του ρατσισμού και της ξενοφοβίας (της 11ης Ιουνίου 1986), δήλωση που καταδικάζει κάθε μορφή διάκρισης εις βάρος αλλοδαπών και ορίζει ότι θα πρέπει να ληφθούν απαραιτήτως όλα τα αναγκαία μέτρα με στόχο την υλοποίηση της κοινής αυτής βούλησης;

Απάντηση του κ. Monti εξ ονόματος της Επιτροπής (1η Απριλίου 1996)

Η καταπολέμηση του ρατσισμού και της ξενοφοβίας αποτελεί αναπόσπαστο μέρος όλων των κοινωνικών πολιτικών με στόχο τη διασφάλιση ιδιαίτερα, στο πλαίσιο του σεβασμού των ανθρώπινων δικαιωμάτων, της ελεύθερης κυκλοφορίας των προσώπων στο εσωτερικό της Κοινότητας. Ωστόσο, εναπόκειται κατ'αρχάς στα κράτη μέλη να μεριμνήσουν για την εφαρμογή των νόμων τους και την συμβιβασιμότητά τους με τις διεθνείς δεσμεύσεις σε θέματα καταπολέμησης του ρατσισμού και της ξενοφοβίας.

Σε ότι αφορά το ισπανικό σύνταγμα, η Επιτροπή υπενθυμίζει ότι το σύνταγμα προβλέπει στο άρθρο 13, ότι οι ξένοι απολάβουν στην Ισπανία των δημόσιων ελευθεριών περιλαμβανομένων και των δικαιωμάτων που αναφέρει ο αξιότιμος βουλευτής. Εξάλλου, η Ισπανία ενέκρινε ένα νέο ποινικό κώδικα που προβλέπει κυρώσεις για την άρνηση παροχής υπηρεσιών λόγω ράτσας, φύλου ή θρησκείας.

Η Επιτροπή εκφράζει τη λύπη της για το περιστατικό που περιγράφει ο αξιότιμος βουλευτής. Ωστόσο, θεωρεί ότι το εν λόγω συμβάν αναφέρεται σε καθαρά ιδιωτικές πράξεις και, με βάση την παρούσα κατάσταση του κοινοτικού δικαίου, δεν μπορεί να δοθεί συνέχεια στο πλαίσιο των διαδικασιών που προβλέπονται από τη συνθήκη ΕΚ.
ΓΡΑΠΤΗ ΕΡΩΤΗΣΗ E-0543/96 υποβολή: Αλέξανδρος Αλαβάνος (GUE/NGL) προς την Επιτροπή (11 Μαρτίου 1996)

Θέμα: Aξιοποίηση της νήσου Σχίζας

Η νήσος Σχίζα απέχει 3 περίπου χιλιόμ. από το Ν.Α άκρο της Πελοπονήσου με πλησιέστερες πόλεις τις Φοινικούντα, Μεθώνη, Φοινίκη κ.λ.π.

Στη Δυτική πλευρά του νησιού υπάρχουν σπήλαια με γεωλογικά μνημεία που έχουν κριθεί ενδιαφέροντα προς αξιοποίηση από υπηρεσίες του Υπουργείου Πολιτισμού, ενώ πλήθος χερσαίων και υποθαλάσσιων ευρημάτων, μαρτυρούν την ύπαρξη αρχαιολογικών θησαυρών.

Υπάρχουν 2 φυσικά λιμάνια με δυνατότητα ελλιμενισμού των σκαφών που περιπλέουν στη περιοχή.

Με βάση τα παραπάνω, ερωτάται η Επιτροπή εάν έχει λάβει προτάσεις από την ελληνική κυβέρνηση για την τουριστική ανάπτυξη της νήσου Σχίζας στα πλαίσια του 2ου Κ.Π.Σ. κι αν θα έχει θετική στάση σε αυτό;

Aπάντηση της κας Wulf-Mathies εξ ονόματος της Επιτροπής (1 Απριλίου 1996)

Οι ελληνικές αρχές δεν έχουν υποβάλει στην Επιτροπή καμία αίτηση σχετική με την τουριστική ανάπτυξη της νήσου Σχίζας.
ΓΡΑΠΤΗ ΕΡΩΤΗΣΗ E-0996/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Πραγματική συμμετοχή των αυτόχθονων λαών στο πρόγραμμα ALA/93/55 στη Γουατεμάλα

Για ποιο λόγο η Επιτροπή χρησιμοποίησε τοπικό συμβουλευτικό μηχανισμό για την υλοποίηση του εν λόγω προγράμματος με δύο μόνο καθόλου αντιπροσωπευτικές ομάδες των αυτόχθονων λαών;

Συμφωνεί η Επιτροπή ότι είναι ανάγκη να διασφαλιστεί η συμμετοχή και των 22 γλωσσικών ομάδων Μάγιας στη Γουατεμάλα και προτίθεται να δημιουργήσει αμέσως μια τέτοια διάρθρωση στο πλαίσιο της συνεργασίας με την Ομοσπονδία Οργανώσεων των Μάγιας στη Γουατεμάλα (COPMAGUA);

Απάντηση του κ. Marin εξ ονόματος της Επιτροπής (14 Μαΐου 1996)

Η Επιτροπή εκφράζει την έκπληξή της για την πληροφορία που επικαλείται το Αξιότιμο Μέλος του Κοινοβουλίου σύμφωνα με την οποία στον μηχανισμό υλοποίησης του συγκεκριμένου προγράμματος στη Γουατεμάλα δεν θα συμμετάσχουν παρά μόνο δύο ομάδες, οι οποίες «δεν είναι αντιπροσωπευτικές των αυτοχθόνων».

Το υπόψη πρόγραμμα εκπονήθηκε και ετέθη σε εφαρμογή έπειτα από ευρείες διαβουλεύσεις, στις οποίες προσεκλήθησαν να συμμετάσχουν όλοι οι αυτόχθονες της περιοχής. Με τον τρόπο αυτό, στο όλο εγχείρημα μετέχουν ήδη 135 οργανώσεις αυτοχθόνων από ολόκληρη την Κεντρική Αμερική, οι οποίες εκπροσωπούν 55 εθνότητες.

Στην περίπτωση της Γουατεμάλας, ειδικότερα, η συμμετοχή των 22 γλωσσικών ομάδων των Μάγια της χώρας εξασφαλίζεται με τη σύμπραξη στο υπόψη πρόγραμμα της Academia de Lenguas Maya de Guatemala, η οποία εκπροσωπεί όλες τις γλωσσικές ομάδες της χώρας.

Έχει σημασία να υπογραμμισθεί ότι η ίδια η διάρθρωση του εν λόγω προγράμματος διαμορφώθηκε κατά τέτοιο τρόπο, ώστε να είναι δυνατή η συμμετοχή σε αυτό όλων των ομάδων αυτοχθόνων της Κεντρικής Αμερικής. Ως εκ τούτου, η δυνατότητα συμμετοχής της Ομοσπονδίας των Ενώσεων Πληθυσμών Μάγια της Γουατεμάλας δεν προϋποθέτει την προηγούμενη τροποποίηση του προγράμματος. Πάντως, ορισμένες διαφορές απόψεων στο εσωτερικό των ίδιων των ομάδων αυτοχθόνων είναι δυνατό να τις οδηγήσουν στην απόφαση να μη συμμετάσχουν ενεργά στις δραστηριότητες του προγράμματος.